Järvenpäässä poliisin takaa-ajama rattijuoppo ajoi perjantaina alkuillasta pahimmillaan 120 kilometrin tuntivauhtia 40 kilometrin rajoitusalueella.

Poliisi sai ilmoituksen epäillystä rattijuoposta Pellonkulmassa puoli kuuden jälkeen. Kun poliisipartio tavoitti epäillyn, tämä oli tankkaamassa Kinnarissa sijaitsevalla huoltamolla. Mies ajoi poliisia karkuun läheisen kaupan pihaan, jonne saapui toinenkin poliisipartio avuksi. Mies onnistui kuitenkin pakenemaan poliiseja Kinnarinkadun, Alhotien, Laurilantien ja Vähänummentien kautta vaarallisella ylinopeudella, vaikka alueella oli paljon muutakin liikennettä.

Poliisi seurasi pakenevaa autoa aina Mäntsälän Arolan kylätielle, jossa auto ajoi penkkaan. Epäilty lukitsi itsensä autoonsa, ja poliisi joutui rikkomaan ikkunan saadakseen miehen ulos.

Ulkomaalaistaustainen mies puhalsi yli 2,5 promillen lukemat. Poliisin mukaan mies on maahantulokiellossa Suomeen, ja hänet on palautettu vuoden sisällä jo 13 kertaa kotimaahansa.